1. ปัจจัยความเสี่ยง

การเปลี่ยนแปลงกฎเกณฑ์ในการจัดสรรคลื่นความถี่และการกำกับดูแลการประกอบกิจการกระจายเสียงและกิจการโทรทัศน์

ในขณะนี้
กฎหมายว่าด้วยการประกอบกิจการกระจายเสียงและกิจการโทรทัศน์อยู่ในกระบวนการของการยกร่างเพื่อที่จะนำเสนอรัฐสภาพิจารณาให้ความเห็นชอบ
ประกอบกับ การจัดตั้ง กสช. ยังอยู่ในระหว่างกระบวนการสรรหาบุคคลที่จะมาดำรงตำแหน่ง ดังนั้น
การเปลี่ยนแปลงกฎเกณฑ์เกี่ยวกับการจัดสรรคลื่นความถี่และการกำกับดูแลการประกอบกิจการกระจายเสียงและกิจการโทรทัศน์
จึงอาจส่งผลกระทบต่อรายรับ รายจ่าย ผลกำไร สินทรัพย์ สภาพคล่อง ผลประกอบการ
การดำเนินธุรกิจ และมูลค่าหุ้นของบริษัท

ภาระหน้าที่และสิทธิตามสัญญาร่วมดำเนินกิจการ สัญญาร่วมลงทุน หรือสัญญาอื่นใดที่มีต่อบริษัท
สำหรับผู้ประกอบการเอกชนที่เป็นคู่สัญญาอาจมีการเปลี่ยนแปลงไปจากเดิม

ปัจจุบันบริษัทมีรายได้ที่ได้รับจากการร่วมดำเนินกิจการกับผู้ประกอบการเอกชน
ตามสัญญาร่วมดำเนินกิจการ 2 กิจการหลักที่สำคัญ ได้แก่ กิจการสถานีโทรทัศน์ไทยทีวีสีช่อง 3
อสมท และกิจการโทรทัศน์ระบบบอกรับเป็นสมาชิกที่ได้ดำเนินการร่วมกับกลุ่มบริษัท ยูไนเต็ด
บรอดคาสติ้ง คอร์ปอเรชั่น จำกัด (มหาชน) หรือกลุ่มยูบีซี
โดยที่สัญญาร่วมดำเนินกิจการดังกล่าวยังเป็นสัญญาในลักษณะของสัญญาประเภทสร้าง โอนกรรมสิทธิ์
และดำเนินงาน (Build-Transfer-Operate หรือ BTO) ดังนั้น
สิทธิและหน้าที่ของคู่สัญญาตามสัญญาร่วมดำเนินกิจการ สัญญาร่วมลงทุน
หรือสัญญาอื่นใดที่เดิมได้ทำไว้กับองค์การสื่อสารมวลชนแห่งประเทศไทย
ก่อนที่จะโอนมายังบริษัทเมื่อมีการแปลงสภาพ บริษัทไม่อาจรับรองได้ว่า จะไม่ถูกกระทบกระเทือน
หรือไม่ถูกเปลี่ยนแปลงโดยการตรากฎหมายในอนาคต ซึ่งจะส่งผลกระทบต่อสถานะการเงิน
ผลการดำเนินงาน และโอกาสในการประกอบธุรกิจของบริษัทได้

การประกอบธุรกิจของบริษัทต้องอาศัยและพึ่งพาผู้ประกอบการภายนอกบางส่วน
โดยเฉพาะบริษัทผู้จัดและผู้ผลิตรายการอิสระในการผลิตและจัดหารายการเพื่อป้อนเป็นวัตถุดิบให้แก่สถานีโทรทัศน์

บริษัทมีพันธมิตรทางธุรกิจที่เป็นบริษัทผู้จัดและบริษัทผู้ผลิตรายการเป็นจำนวนมาก
บริษัทจึงไม่เคยประสบปัญหาในการผลิตและจัดหารายการที่มีคุณภาพมาออกอากาศ แต่อย่างไรก็ดี
บริษัทไม่อาจรับรองได้ว่า บริษัทจะไม่ประสบปัญหาดังกล่าวในอนาคต
เพราะด้วยการแข่งขันที่รุนแรงในปัจจุบันจึงทำให้เกิดการรวมกลุ่มกันระหว่างผู้ประกอบการสถานีโทรทัศน์กับบริษัทผู้จัดและ/หรือบริษัทผู้ผลิตรายการเพิ่มมากขึ้น
อาจทำให้บริษัทต้องสูญเสียพันธมิตรทางธุรกิจบางรายไปจนส่งผลกระทบต่อการจัดหารายการของบริษัทได้

ผลการดำเนินงานของบริษัทขึ้นอยู่กับภาวะอุตสาหกรรมโฆษณา

การดำเนินงานของบริษัท ขึ้นอยู่กับความนิยมของผู้ชมที่มีต่อรายการโทรทัศน์
และความนิยมของผู้ฟังที่มีต่อรายการวิทยุของบริษัท รวมทั้งภาวะอุตสาหกรรมโฆษณาโดยทั่วไป
ซึ่งในปัจจุบันรายจ่ายด้านโฆษณาจะขึ้นอยู่กับภาวะกำลังซื้อของผู้บริโภคในประเทศ
และภาวะการแข่งขันของผู้ประกอบการที่เป็นผู้โฆษณาในประเทศ บริษัทไม่อาจรับรองได้ว่า
บริษัทจะสามารถตอบสนองต่อการเปลี่ยนแปลงในอุตสาหกรรมโฆษณาเพื่อรักษาหรือแย่งชิงส่วนแบ่งรายได้จากการขายโฆษณาที่อาจมีเพิ่มขึ้นในอนาคต

การปรับเปลี่ยนกลยุทธ์และผังรายการ
รวมถึงการสร้างบุคลิกของสถานีโทรทัศน์ที่จะมีขึ้นในอนาคตอาจไม่ได้รับผลตอบสนองที่ดีจากผู้ชมเหมือนเช่นที่ผ่านมา
และบริษัทอาจไม่สามารถปรับตัวได้ทันกับการเปลี่ยนแปลงที่รวดเร็วในพฤติกรรมและกระแสความนิยมของผู้ชม

นับจากได้มีการปรับเปลี่ยนกลยุทธ์และผังรายการ รวมถึงสร้างบุคลิกใหม่ของสถานีโทรทัศน์ช่อง 9
อสมท(หรือโมเดิร์นไนน์ทีวี) ให้เป็นสถานีโทรทัศน์แห่งความทันสมัย มีประสิทธิภาพ
และเป็นที่น่าเชื่อถือทั้งในระดับประเทศและระดับนานาชาติ
แต่ในเวลาเดียวกันผู้ประกอบการรายอื่นที่ให้บริการสื่อโทรทัศน์ต่างก็ได้ทำการปรับเปลี่ยนกลยุทธ์และผังรายการของตนเช่นกัน
เพื่อที่จะช่วงชิงทั้งกลุ่มผู้ชมเป้าหมาย และเม็ดเงินที่ใช้จ่ายด้านโฆษณาของผู้โฆษณาต่าง ๆ ดังนั้น
บริษัทจึงไม่สามารถรับรองได้ว่า
การปรับเปลี่ยนกลยุทธ์และผังรายการในอนาคตของบริษัทจะประสบความสำเร็จเหมือนเช่นเดียวกันกับการปรับเปลี่ยนที่ผ่านมา

เงินลงทุนที่ต้องใช้ในการพัฒนาโครงการ MCOT TV อาจสูงกว่าที่บริษัทคาดหมาย

โครงการ MCOT TV อาจมีความจำเป็นที่จะต้องใช้เงินลงทุนเป็นจำนวนมาก
ทั้งยังจะต้องอาศัยบุคลากรผู้มีความรู้ความเชี่ยวชาญในการดำเนินงาน
โดยในเบื้องต้นบริษัทประมาณการว่า อาจจะต้องใช้เงินลงทุนทั้งโครงการประมาณ 2,200 ล้านบาท
ในช่วงระยะเวลา 2 – 4 ปีแรก และเนื่องจากโครงการดังกล่าวเป็นโครงการใหม่สำหรับบริษัท
ประกอบกับบริษัทและบุคลากรที่มีอยู่ก็ยังไม่เคยมีประสบการณ์ในการดำเนินโครงการในลักษณะเช่นนี้
และบริษัทยังจะต้องแข่งขันกับคู่แข่งในต่างประเทศที่มีความพร้อมทั้งเงินทุน เทคโนโลยี
บุคลากรและประสบการณ์ ด้วยเหตุต่าง ๆ ดังกล่าวบริษัทจึงไม่อาจรับรองได้ว่า
หากบริษัทได้ตัดสินใจที่จะดำเนินการโครงการนี้แล้ว
จะประสบความสำเร็จตามที่บริษัทได้ตั้งเป้าหมายไว้หรือไม่
และเงินที่จำเป็นต้องใช้ในการลงทุนอาจเกินกว่างบประมาณที่บริษัทตั้งไว้
ซึ่งอาจส่งผลกระทบต่อรายจ่ายลงทุนของบริษัทในอนาคต

บริษัทไม่เคยดำเนินงานในรูปแบบของบริษัทมหาชนจำกัดเนื่องจาก บมจ. อสมท
เป็นบริษัทที่แปลงสภาพมาจากองค์การสื่อสารมวลชนแห่งประเทศไทยซึ่งเป็นรัฐวิสาหกิจที่จัดตั้งโดยพระราชกฤษฎีกา

เนื่องจาก บมจ. อสมท ได้ทำการจดทะเบียนจัดตั้งเป็นบริษัทมหาชนจำกัด เมื่อวันที่ 17 สิงหาคม
2547
บริษัทจึงต้องเผชิญกับความท้าทายในการบริหารงานในรูปแบบของบริษัทมหาชนจำกัดภายใต้กระบวนการแปลงสภาพ
บริษัทได้เริ่มนำระบบธรรมาภิบาลและการกำกับดูแลกิจการที่ดีตามแนวทางของตลาดหลักทรัพย์แห่งประเทศไทย
มาใช้ภายในองค์กรนับตั้งแต่การแปลงสภาพ รวมถึงบริษัทได้มีการจัดตั้งคณะกรรมการตรวจสอบ
คณะกรรมการสรรหา และคณะกรรมการกำหนดค่าตอบแทน คณะกรรมการและผู้บริหารของ
บมจ.อสมท จึงต้องปรับตัวให้เข้ากับระบบธรรมาภิบาลและการกำกับดูแลกิจการที่ดีต่าง ๆ ดังกล่าว
ทั้งยังจะต้องปรับตัวที่จะสนองตอบต่อความต้องการของผู้ถือหุ้นซึ่งเป็นประชาชนทั่วไปนอกเหนือไปจากความต้องการของรัฐบาลในฐานะที่เป็นผู้ถือหุ้นใหญ่
บริษัทอาจจะประสบปัญหาเกี่ยวกับการหยุดชะงักและการขาดประสิทธิภาพด้านการจัดการและการดำเนินงานในการปรับตัวเข้ากับระบบการทำงานใหม่
ๆ ก็ได้

บริษัทมีสถานะเป็นรัฐวิสาหกิจ บริษัทจึงต้องอยู่ภายใต้ข้อจำกัดในด้านการดำเนินงานบางประการ

โดยที่รัฐบาลโดยกระทรวงการคลังถือหุ้นในบริษัทเกินกว่าร้อยละ 50 ณ วันที่ 31 ธันวาคม 2547
ถือหุ้นร้อยละ 77.28 บริษัทจึงยังคงมีสถานะเป็นรัฐวิสาหกิจตามกฎหมายว่าด้วยวิธีการงบประมาณ
ดังนั้น แผนการลงทุน หรือการกำหนดค่าใช้จ่ายเพื่อการลงทุนที่สำคัญของบริษัทในอนาคต
จึงต้องได้รับความเห็นชอบจากสำนักงานคณะกรรมการพัฒนาการเศรษฐกิจและสังคมแห่งชาติ
หรือได้รับอนุมัติจากคณะรัฐมนตรีก่อน ซึ่งปัจจัยที่กล่าวมาข้างต้น
อาจจำกัดหรือกระทบต่อความสามารถ
และ/หรือความคล่องตัวของบริษัทในอันที่จะตอบสนองต่อความเปลี่ยนแปลงของเทคโนโลยี
สภาวะของตลาด รวมถึงพฤติกรรมของผู้บริโภคได้อย่างทันท่วงที

บริษัทอาจต้องเผชิญกับภาวะการแข่งขันที่รุนแรงในธุรกิจสื่อโทรทัศน์และวิทยุ

ปัจจุบันมีผู้ประกอบกิจการโทรทัศน์ส่วนใหญ่จะมีรายได้หลักมาจากการขายโฆษณา
ซึ่งจะแปรผันตามภาวะเศรษฐกิจและกำลังซื้อของผู้บริโภค
รวมทั้งผู้ประกอบกิจการโทรทัศน์ยังมีแนวโน้มที่จะสร้างพันธมิตรทางธุรกิจกับผู้ผลิตรายการรายใหญ่ต่าง
ๆ เพิ่มมากยิ่งขึ้น อันจะส่งผลทำให้การแข่งขันในธุรกิจสื่อโทรทัศน์รุนแรงขึ้น นอกจากนี้
ผู้ทำวิจัยการตลาดในประเทศไทยส่วนใหญ่จะมุ่งเน้นทำการวิจัยตลาดในเชิงภาพรวมหรือมุมกว้าง
ทำให้ข้อมูลความนิยมที่ได้จากการสำรวจอาจไม่สะท้อนถึงความนิยมในรายการของโมเดิร์นไนน์ทีวีอย่างแท้จริง
อาจทำให้บริษัทไม่สามารถเพิ่มอัตราค่าโฆษณาในรายการของบริษัทให้สอดคล้องกับความนิยมที่เพิ่มขึ้นได้

ธุรกิจสื่อวิทยุก็มีการแข่งขันที่รุนแรงไม่แพ้ธุรกิจสื่อโทรทัศน์ บริษัทจึงไม่สามารถรับรองได้ว่า
คู่แข่งของบริษัทในปัจจุบันหรือที่จะมีขึ้นในอนาคต จะมีการใช้กลยุทธ์ในการแข่งขันด้านต่าง ๆ
อย่างไร เพื่อแย่งชิงความนิยมและสัดส่วนกลุ่มผู้ชมหรือผู้ฟังที่เป็นกลุ่มเป้าหมายของบริษัท
ซึ่งการแข่งขันของธุรกิจสื่อโทรทัศน์และวิทยุนับวันจะทวีความรุนแรงมากยิ่งขึ้น
อาจจะเกิดผลกระทบต่อฐานะการเงินและผลการดำเนินงานของบริษัทได้

การเข้าสู่ธุรกิจของผู้ประกอบการรายใหม่ อาจจะมีเพิ่มมากขึ้น

ภายหลังการแต่งตั้ง กสช.
การตรากฎหมายว่าด้วยการประกอบกิจการกระจายเสียงและกิจการโทรทัศน์
และการจัดทำแผนแม่บทการบริหารคลื่นความถี่ตามบทบัญญัติแห่ง พรบ. องค์กรจัดสรรคลื่นความถี่ฯ
แล้วเสร็จ
ย่อมจะมีโอกาสที่ผู้ประกอบการรายใหม่จะได้รับใบอนุญาตให้ประกอบกิจการอันจะยังผลให้คู่แข่งทางธุรกิจของบริษัทมีจำนวนเพิ่มมากขึ้น
ซึ่งจะทำให้การแข่งขันเชิงธุรกิจในวงการอุตสาหกรรมสื่อสารมวลชนมีแนวโน้มทวีความรุนแรงมากขึ้น
และอาจส่งผลกระทบในทางลบต่อการดำเนินธุรกิจของบริษัท

การพัฒนาเปลี่ยนแปลงของเทคโนโลยีที่ใช้ในการออกอากาศโทรทัศน์ และงบประมาณลงทุน
ที่บริษัทต้องใช้ในการปรับเปลี่ยนอุปกรณ์เครื่องมืออาจไม่เพียงพอ

เมื่อมีการนำเทคโนโลยีดิจิตอลเข้ามาใช้
ข้อจำกัดและการผูกขาดของสื่อที่จะใช้ในกิจการสื่อสารมวลชนย่อมลดลง
ซึ่งหากผู้ประกอบการในอุตสาหกรรมสื่อสารมวลชนทั้งหลายรวมถึงบริษัทไม่สามารถปรับตัว
และพัฒนาทั้งทางด้านบุคลากรและเทคโนโลยีให้รองรับการเปลี่ยนแปลง ดังกล่าวได้ทัน
โดยเฉพาะอย่างยิ่งการพัฒนาในเชิงเนื้อหาและคุณภาพของรายการที่จะนำเสนอ
ก็อาจจะทำให้ไม่สามารถแข่งขันกับผู้ประกอบการรายอื่น ๆ ในอุตสาหกรรมได้
และบริษัทไม่อาจรับรองได้ว่า
หากมีการพัฒนาของเทคโนโลยีการออกอากาศในระบบดิจิตอลอย่างต่อเนื่องต่อไปก่อนมีการเปลี่ยนไปสู่การออกอากาศในระบบดิจิตอลอย่างแท้จริงของประเทศไทย
งบประมาณที่บริษัทได้ตั้งไว้จะเพียงพอในการปรับเปลี่ยนอุปกรณ์เครื่องมือที่จำเป็นทั้งหมดในการออกอากาศในระบบดิจิตอล

ภาวะของอุตสาหกรรมโฆษณามีลักษณะผันผวนขึ้นอยู่กับฤดูกาล

เนื่องจากในปัจจุบันรายจ่ายด้านโฆษณาส่วนใหญ่จะขึ้นอยู่กับภาวะกำลังซื้อของผู้บริโภคในประเทศ
จึงมีผลทำให้การใช้จ่ายเงินเพื่อเป็นค่าโฆษณาผ่านสื่อต่าง ๆ ของเจ้าของสินค้าและเอเยนซี่โฆษณา
มีลักษณะผันผวนขึ้นอยู่กับฤดูกาล
โดยการใช้จ่ายเงินด้านโฆษณาจะมีจำนวนเพิ่มขึ้นหรือลดลงในบางช่วงเวลา
มีลักษณะผันผวนขึ้นอยู่กับฤดูกาลตามภาวะของอุตสาหกรรมโฆษณา ทั้งนี้ บริษัทคาดว่า
ผลการดำเนินงานในช่วงระยะเวลาหนึ่ง ๆ
อาจจะแตกต่างจากผลการดำเนินงานในช่วงระยะเวลาอื่นในอนาคต
เนื่องจากภาวะความเป็นฤดูกาลของอุตสาหกรรมโฆษณา และปัจจัยอื่น ๆ ประกอบกัน
ซึ่งความไม่แน่นอนของผลการดำเนินงานของบริษัทดังกล่าว
อาจทำให้ราคาหุ้นของบริษัทมีความผันผวนหรือลดลงอย่างมากได้

ผลการดำเนินงานของบริษัทอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ

โดยที่รายได้ของบริษัทเกือบทั้งหมดอยู่ในรูปสกุลเงินบาท
แต่บริษัทมีค่าใช้จ่ายที่แม้อาจจะมีจำนวนไม่มาก โดยหลักเป็นค่าเช่าใช้ช่องสัญญาณดาวเทียม
และค่าลิขสิทธิ์รายการจากต่างประเทศ อยู่ในรูปสกุลเงินดอลลาร์สหรัฐฯ
และสกุลเงินตราต่างประเทศอื่น ๆ
จึงทำให้บริษัทมีโอกาสที่จะได้รับผลกระทบจากความผันผวนของอัตราแลกเปลี่ยนระหว่างสกุลเงินตราต่างประเทศเหล่านั้นกับสกุลเงินบาท
ซึ่งบริษัทยังไม่มีมาตรการการป้องกันความเสี่ยงจากอัตราแลกเปลี่ยนดังกล่าว ทั้งนี้
บริษัทไม่อาจรับรองได้ว่า
ความเสี่ยงจากอัตราแลกเปลี่ยนเงินตราต่างประเทศของบริษัทจะไม่เพิ่มขึ้นในอนาคต
และความผันผวนของอัตราแลกเปลี่ยนระหว่างสกุลเงินบาทกับสกุลเงินตราต่างประเทศ
อาจส่งผลกระทบต่อผลการดำเนินงานของบริษัทได้

บริษัทอาจถูกฟ้องร้องเรียกค่าเสียหายโดยมีสาเหตุมาจากรายการที่ออกอากาศผ่านเครือข่ายของบริษัท
หรือเครือข่ายของบุคคลภายนอก

บริษัทอาจมีความเสี่ยงที่จะต้องรับผิดจากการถูกฟ้องร้องเรียกค่าเสียหายอันเกี่ยวเนื่องกับรายการที่บริษัทออกอากาศผ่านเครือข่ายของบริษัท
หรือเครือข่ายของบุคคลภายนอก รวมถึงการทำให้เสียชื่อเสียง การละเลย การละเมิดลิขสิทธิ์
สิทธิบัตรหรือเครื่องหมายการค้า และการฟ้องร้องอื่น ๆ
ที่มีสาเหตุมาจากลักษณะและเนื้อหาของรายการที่ออกอากาศ ทั้งนี้
บริษัทยังไม่ได้มีการทำประกันภัยความรับผิดใด ๆ ที่จะมีผลครอบคลุมถึงความรับผิดจากสาเหตุต่าง ๆ
เหล่านี้ของบริษัท

ผลประโยชน์ของภาครัฐ โดยสำนักนายกรัฐมนตรีในฐานะผู้กำกับดูแลด้านนโยบาย
หรือโดยกระทรวงการคลังในฐานะผู้ถือหุ้นที่มีอำนาจควบคุมของบริษัท
อาจใช้สิทธิออกเสียงและดำเนินการที่อาจขัดแย้งและมีผลกระทบต่อผลประโยชน์ของนักลงทุน

บริษัทยังคงมีสถานะเป็นรัฐวิสาหกิจตามกฎหมายว่าด้วยวิธีการงบประมาณ
และในฐานะที่เป็นรัฐวิสาหกิจ
บริษัทได้รับการคาดหมายให้ปฏิบัติหน้าที่เพื่อประโยชน์สาธารณะบางประการตามนโยบายของรัฐและตามภารกิจที่มีกำหนดไว้ในวัตถุประสงค์ของบริษัท
ดังนั้น บริษัทจึงอาจยังคงต้องปฏิบัติหน้าที่ เพื่อประโยชน์ของรัฐด้วย รัฐอาจดำเนินการใด ๆ
ที่ไม่ใช่เป็นการการกระทำเพื่อมุ่งหวังที่จะสร้างผลกำไรสูงสุดให้แก่บริษัทเสมอไป ประกอบกับ
กระทรวงการคลังยังคงมีฐานะเป็นผู้ถือหุ้นใหญ่ของ บมจ. อสมท
รัฐจะยังคงมีสิทธิแต่งตั้งบุคคลที่จะมาดำรงตำแหน่งเป็นกรรมการของบริษัท
รวมทั้งภาครัฐโดยกระทรวงการคลังจะมีบทบาทอย่างมากในการคัดเลือกและแต่งตั้งผู้บริหารในระดับต่าง
ๆ ซึ่งรวมถึงกรรมการผู้อำนวยการใหญ่ของบริษัท ผ่านทางคณะกรรมการของบริษัท
เพื่อให้สามารถดูแลการบริหารจัดการกิจการประจำวันของบริษัทได้ บริษัทจึงไม่สามารถรับรองได้ว่า
บริษัทจะไม่ดำเนินการใด ๆ
ที่จะเป็นการให้ความสำคัญกับผลประโยชน์ของภาครัฐมากกว่าวัตถุประสงค์ทางธุรกิจต่าง ๆ
ของบริษัท ซึ่งรวมถึงวัตถุประสงค์ในการสร้างกำไรจากการดำเนินงานของบริษัท
และเพื่อเพิ่มมูลค่าการลงทุนให้แก่ผู้ถือหุ้นด้วย